Document ID: /roh_data/filtered/fineweb-2-filterrobots_roh.jsonl.gz/38985

A moda concisa
Tut quai che ti publitgeschas en raits socialas, po per regla vegnir vesì da l'entir mund. Per evitar quai duessas ti configurar correctamain ils parameters en la sfera privata da las plattafurmas che ti dovras. Betg emblida da controllar regularmain questas configuraziuns, pertge che savens vegnan ellas midadas senza preannunzia. Uschia pos ti augmentar la controlla sur da las infurmaziuns che ti publitgeschas.
En general vegni recumandà da limitar il circul da persunas che pon acceder a tes profil ed a tias infurmaziuns. Quai vala en spezial per infurmaziuns privatas (per exempel ina foto da tai a la riva da la mar). Na publitgescha naginas infurmaziuns privatas, sch'ins na po betg restrenscher sin ina pagina d'internet il circul da persunas che pon acceder a tias infurmaziuns. Uschiglio perdas ti numnadamain la controlla sur da questas infurmaziuns.
Mussassas ti per exempel tes album da fotografias ad x ina persuna nunenconuschenta sin via? Segir betg. Albums da fotografias guardan ins normalmain a chasa cun ses amis u cun sia famiglia, ma betg cun persunas nunenconuschentas. Quai che vala per la vita reala, vala er per l'internet.
Tips
- Permetta l'access a tias datas mo ad amis, e quai bain chapì ad amis ch'èn er en tia vita reala tes amis. Forsa stos ti dentant far ina selecziun er anc tranter quels.
- N'accepta betg mo uschia mintga dumonda da daventar amia u ami. Sch'in tschert Leonardo DiCaprio vuless daventar tes ami, n'è quai tschert betg il vair Leonardo DiCaprio.
- Fa tias ponderaziuns avant che publitgar insatge. Ponderescha, a tgi che ti vuls dar access a tias infurmaziuns publitgadas.
- Controllescha regularmain, sch'ils parameters en la sfera privata correspundan a tes giavischs (ils parameters pon vegnir midads senza che ti sappias quai!).
- Es ti ta pers en il caos da configuraziuns? Las maschinas da retschertga ta pon gidar, pertge che ti n'es betg l'unica persuna che rumpa il chau pervia da questas configuraziuns. Tschertga la noziun "Privatsphäre" e la rait sociala respectiva.